
Μια γιορτή με ζεστασιά και αγάπη για τους ηλικιωμένους του Χέρσου 
Αφιερωμένη στην τρίτη ηλικία ήταν η εκδήλωση που προγραμμάτισε η υπηρεσία Βοήθεια στο Σπίτι Χέρσου, θέλοντας να τιμήσει τη συνεισφορά των ηλικιωμένων στην τοπική κοινωνία. 
Η πρόσκληση είχε το προσδοκώμενο αποτέλεσμα και το Πολιτιστικό Κέντρο Χέρσου γέμισε σήμερα από τους πρωταγωνιστές της ημέρας, που ένιωσαν την αγάπη και το ενδιαφέρον των στελεχών του ‘’Βοήθεια στο Σπίτι’’ και πέρασαν λίγες ώρες μαζί τους απολαμβάνοντας την παρέα τους. Στους ηλικιωμένους προσφέρθηκαν ροφήματα, εδέσματα και δώρα και οι παραδοσιακές μουσικές του Πάνου Ηλιάδη στη λύρα και του Νίκου Ιακωβίδη στο νταούλι και στο κλαρίνο, που υποστήριξαν αφιλοκερδώς την εκδήλωση, κράτησαν ζεστή και κεφάτη  την ατμόσφαιρα.   
Μάλιστα οι ηλικιωμένοι, πριν σύρουν πρώτοι τον χορό, αποτύπωσαν στο ‘’Δέντρο της Σοφίας’’ το απόσταγμα των εμπειριών τους από τη ζωή, συμβουλεύοντας με σύντομα γραπτά μηνύματα τους νέους να χαίρονται με αυτά που έχουν και να μην στενοχωριούνται, να σέβονται τους γονείς τους,να έχουν υπομονή και να προσέχουν τους εαυτούς τους. 
Την εκδήλωση τίμησαν με την παρουσία τους ο εντεταλμένος δημοτικός σύμβουλος Κωνσταντίνος Καμενίδης και ο Πρόεδρος της Δημοτικής Κοινότητας Χέρσου Ελευθέριος Μποζίνης.  
